Diari Oficial de la Generalitat Valenciana


Sumari del DOGV 158, del 19-04-1984 (1984/802827)

ORDRE de 3 d'abril de 1984, de la Conselleria de Cultura, Educació i Ciència, per la qual es desplega el Decret 136/1983, de 27 d'octubre, per a l'execució del Pla d'Instal.lacions Esportives de la Generalitat Valenciana de l'any 1984.
-------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1984/04/03/(1)/dof/vci/html**

### Dades del document

Número de DOGV
:   158

Data del DOGV
:   19-04-1984

Secció del DOGV
:   DISPOSICIONS GENERALS

Número del document
:   1984/802827


Data del document
:   03-04-1984

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 3 d'abril de 1984, de la Conselleria de Cultura, Educació y Ciència, per la qual es desplega el Decret 136/1983, de 27 d'octubre, per a l'execució de pla d'instalacions esportives de la Generalitat Valenciana de l'any 1984.  
Article 1.r  
Aquesta Ordre té com a objectiu de desplegar el Decret 136/83 de 27 d'octubre per a l'execució del Pla de Instal·lacions Esportives de la Generalitat Valenciana de l'any 1984.   
Article 2.n  
1. Els Ajuntaments interessats presentaran les sol·licituds d'inclusió en el Pla d'Instal·lacions Esportives de la Generalitat Valenciana davant la Diputació respectiva en el termini fixat per cadascuna d'aquestes, que no podrà ultrapassar el dia 31 de maig de 1984.   
2. Aquestes sol·licituds hauran de contenir els extrems següents:   
a) Denominació de l'obra a realitzar.   
b) Localització (Municipi-Comarca).   
c) Propietat dels terrenys.   
d) Aportació dels Ajuntaments.   
e) Termini d'execució previst.   
f) Relació de les instal·lacions esportives amb què compta actualment el Municipi.   
g) Pressupost previst per a activitats esportives.   
3. Les Diputacions, dins els quinze dies següents a la terminació del termini fixat per a la presentació de sol·licituds, les trametran a la Conselleria de Cultura, Educació i Ciència, amb un informe sobre llurs aspectes tècnics i administratius.   
Article 3.r  
1. Les sol·licituds estaran acompanyades dels documents següents:   
a) Certificació de l'acord del Ple Municipal demanant la inclusió de les obres, on haurà de figurar el compromís d'aportació mínima i el d'excés que hi pogués haver, si s'escau, entre el pressupost de contracte definitiu.   
b) Projecte tècnic de les obres, o, si no n'hi ha, memòria valorada d'aquestes, subscrites pel tècnic competent, on s'especificarà la denominació i localització de les obres a realitzar, pla de situació, pressupost amb el desglossament per unitats esportives i termini d'execució previst.   
Aquesta documentació estarà acompanyada per una relació de les instal·lacions esportives existents al Municipi, amb indicació del tipus, superfície, dotació de serveis i graficació de localització al pLa.   
c) Certificació del Secretari de la Corporació, en relació amb l'inventari de béns municipals, sobre la disponibilitat dels terrenys que calen per a la construcció de les obres.   
d) Previsió de despeses per a la gestió, usos, conservació i manteniment, i dels ingressos per cobrir-los, o pressupost previst per a les activitats esportives.   
e) Projecte de reglament d'utilització, una volta és concedida la subvenció, i pla d'utilització previst, amb especificació del temps dedicat a l'educació física, Escoles esportives, Esports de lleure, Esport de competició i d'altres activitats.   
2. Les peticions es limitaran a una obra per Municipi llevat dels casos excepcionals que hauran de ser justificats i qualificats per la Comissió de Coordinació.   
3. Tots els documents s'hauran de presentar per duplicat.   
Article 4.t   
La Comissió de Coordinació de cada Província, atenent les sol·licituds presentades i la disponibilitat dels pressupostos de les Diputacions, elaborarà el Projecte de Programa Provincial d'Instal·lacions Esportives, i els trametrà a les respectives Diputacions, les quals hauran de procedir-ne a l'aprovació i remissió a la Conselleria de Cultura, Educació i Ciència, abans del dia 1 d'agost de 1984.   
Article 5.é  
En el marc de les prioritats establertes al Decret del Consell pel qual es fixen les directrius per al pla d'Instal·lacions Esportives, es consideraran, per tal d'incloure-hi les peticions, els aspectes següents:   
a) L'interés esportiu municipal i/o comarcal, de l'obra o instal·lació prevista en funció de l'activitat esportiva desplegada en la zona.   
b) El dèficit que hi ha d'instal·lacions esportives en la zona.   
c) El nombre d'habitants i zona d'influència.   
d) Població escolar del municipi o de la zona d'influència.   
e) Disseny, localització i característiques dels terrenys i de la construcció.   
f) Pla d'utilització previst.   
g) Consideració dels esports propis de la demarcació.   
h) Projecte del tècnic de l'obra o instal·lació, informes tècnics sobre aquesta, i adequació a les necessitats d'equipaments esportius de la zona.   
Article 6.è  
Quan el cost de l'obra resulte superior a la valoració prevista en el Pla d'Instal·lacions Esportives, per revisió de preus, modificació de contractes, prorrogues, suspensions o d'altres pressupostos, l'augment serà a càrrec de l'Ajuntament.   
Article 7.è  
Les Comissions de Coordinació decidiran la destinació de les minoracions que es puguen produir i que, si s'escau, es destinaran a instal·lacions esportives.   
Article 8.è  
1. Les Obres del Pla d'Instal·lacions Esportives de la Generalitat Valenciana podran ser contractades per les Diputacions i els Ajuntaments quan aquests ho manifesten així i els siga delegada aquesta atribució.   
2. Els projectes de les obres incloses en el Pla d'Instal·lacions Esportives de la Generalitat Valenciana, s'hauran de presentar abans del 30 de setembre a les Diputacions corresponents, les quals procediran, en el termini del mes següent, a emetre informe tècnic sobre aquests, d'acord amb allò que disposa l'article segon i disposició transitòria del Decret 136/1983, i a llur remissió a la Conselleria de Cultura, Educació i Ciència.   
Article 9.è  
1. La publicació dels corresponents anuncis de licitació i l'adjudicació, si s'escau, de contractació directa de les obres incloses en el Pla, s'hauran de realitzar dins de l'actual exercici econòmic.   
2. En el Plec de condicions administratives hi figurarà una clàusula que contemple la publicitat de l'obra, a càrrec del contractrista, en un cartell homologat en què s'indicarà "Pla d'Instal·lacions Esportives de la Generalitat Valenciana", Conselleria de Cultura, Educació i Ciència, Diputació i Ajuntament corresponent, constructor, denominació de l'obra, pressupost i termini d'execució.   
3. Adjudicada l'obra, els organismes contractats remetran a la Conselleria de Cultura, Educació i Ciència a través de les Diputacions, una certificació de l'adjudicació segons el model annex, i una acta de replanteig, per determinar-ne les aportacions definitives i el compliment del termini d'execució previst.   
Article 10.è  
El pagament de les aportacions es farà efectiu contra les corresponents certificacions d'obra rebudes visades per les respectives Diputacions i intervingudes i aprovades per l'òrgan municipal competent.   
2. Els organismes contractats comunicaran a la Conselleria de Cultura, Educació i Ciència, amb suficient antelació, la data assenyalada per a la recepció de les obres, per si s'estimava oportuna la designació d'un representant perquè concorrega a l'esmentada recepció.   
3. Les certificacions finals d'obres o totals estaran acompanyades de:   
a) Una certificació de terminació de les obres subscrites pel tècnic director d'aquestes.   
b) Acta de recepció provisional, signada pel contractista o adjudicatari, el promotor i el tècnic director de les obres.   
c) Almenys, quatre fotografies de les instal·lacions ja terminades de 24 x 18 cms. diligenciades al dors, per l'ajuntament respectiu, tot fent-hi constar que correspon a l'obra executada.   
DISPOSICIO FINAL  
Aquesta ordre entrarà en vigor l'endemà de la seua publicació.   
València, 3 d'abril de 1984.   
El Conseller de Cultura, Educació i Ciència.   
CEBRIA CISCAR I CASABAN  
Veure imatge


Còpia Permalink ELI